Diari Oficial de la Generalitat Valenciana


Sumari del DOGV 4647, del 10-12-2003 (2003/12690)

ORDE de 20 de novembre de 2003, de la Conselleria de Benestar Social, per la qual es regulen i convoquen ajudes dirigides al sosteniment dels distints programes i servicis especialitzats d'intervenció i d'atenció a famílies, menors i adopció, per a l'exercici corresponent a l'any 2004.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4647

Data del DOGV
:   10-12-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/12380


Data del document
:   20-11-2003

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * servei social
    * ajuda pública
    * família
    * jurisdicció de menors
    * adopció
    * suport econòmic
    * delinqüència juvenil
    * reinserció social
    * ajuda social

ORDE de 20 de novembre de 2003, de la Conselleria de Benestar Social, per la qual es regulen i convoquen ajudes dirigides al sosteniment dels distints programes i servicis especialitzats d'intervenció i d'atenció a famílies, menors i adopció, per a l'exercici corresponent a l'any 2004. [2003/X12778]
  
La Llei 5/1997, de 25 de juny, de la Generalitat Valenciana, per la qual es regula el Sistema de Servicis Socials en l'àmbit de la Comunitat Valenciana, inclou, dins de les responsabilitats de la Generalitat Valenciana, la de donar resposta a diferents problemes socials per mitjà de l'aportació dels recursos financers, tècnics, humans i organitzatius necessaris.
  
En el marc d'esta Llei, la Generalitat Valenciana té entre els seus objectius garantir l'atenció integral de la família i dels elements humans que la formen, en especial dels menors en situació de risc i desemparament, atenent a tots els problemes que puguen incidir en el seu benestar, prevenint-los o esmenant-los. Les entitats locals hauran d'assumir l'atenció de les necessitats bàsiques i la programació de totes aquelles activitats que exercisquen en el seu àmbit dirigides a l'atenció i a la prevenció de situacions de risc i intervenció familiar. Corresponent a les entitats privades d'integració familiar degudament habilitades, la realització d'activitats de suport, guarda i mediació en col·laboració amb les entitats públiques competents.
  
De forma concreta, a la Conselleria de Benestar Social li correspon fomentar les actuacions tendents a la protecció i a la promoció de l'organització familiar, com a nucli natural i fonamental que és de la societat, amb l'objectiu social d'afavorir el desenrotllament harmònic de tots els seus membres; les actuacions tendents a l'adopció de mesures preventives i protectores que garantisquen l'assistència dels menors en situació de risc i desemparament, així com l'execució de les mesures judicials que puguen imposar-se a menors; i les actuacions tendents al desenrotllament dels programes per a la promoció de l'adopció.
  
Estes competències evidencien la necessitat, cada vegada major, de fomentar aquells recursos en el sector de la família i de la infància, que permeten la implantació de programes i servicis, així com equips interdisciplinars, de contingut tècnic i professional especialitzat, que recolzen la labor dels equips municipals de servicis socials, conformant un model d'atenció a la família al voltant de tres nivells. Un nivell d'atenció primària que és realitzat pels servicis socials generals amb funcions d'informació, d'assessorament, de diagnòstic i d'intervenció amb els recursos propis de suport familiar; un segon nivell d'atenció secundària desenvolupat per equips específics i especialitzats d'àmbit local i comarcal on se situen els servicis especialitzats d'atenció a la família i infància (SEAFI), i un tercer nivell que requerirà una intervenció amb una major especialització.
  
En este exercici és propòsit d'esta orde continuar fomentant el desenrotllament dels servicis especialitzats d'atenció a la família i infància (SEAFI) i la creació de nous equips en municipis o mancomunitats, amb el propòsit de continuar ampliant en futurs exercicis la xàrcia secundària especialitzada d'atenció a la família i a la infància en tota la Comunitat Valenciana.
  
Estos equips desenvoluparan una labor distinta però complementària i coordinada amb l'equip municipal de servicis socials generals, considerant la família des d'una perspectiva integral, realitzant accions d'intervenció amb famílies en situació vulnerable o en conflicte, orientació familiar, mediació familiar, suport a famílies monoparentales i famílies en el si de les quals es produïsca violència, intervenció amb famílies amb menors en situació de risc i amb menors en situació de guarda i/o tutela administrativa i suport a programes d'adopció de menors.
  
El Pla Integral de la Família i Infància de la Comunitat Valenciana (2002-2005) recull esta necessitat establint com un objectiu dins de l'eix de ?família i estructura de la vida familiar?, proporcionar servicis integrats en l'atenció a les famílies, especialment a les més vulnerables, així com atenció específica a les situacions de desprotecció i de maltractament infantil.
  
De la mateixa manera, el Pla Integral de la Família i Infància de la Comunitat Valenciana recull la necessitat de desenrotllar actuacions en totes les àrees de suport a la família. Així, l'eix «estructura de la vida familiar», establix com a objectius específics tant l'assessorament i l'orientació a les famílies quan hi ha un conflicte familiar, per mitjà de programes d'orientació, d'assessorament i de mediació familiar, desenvolupats per distintes organitzacions socials; com el foment dels programes d'adopció desenvolupats per institucions sense ànim de lucre.
  
Per això i a través d'esta orde es convoquen ajudes i subvencions destinades a l'atenció integral de la família, de la infància en situació de risc, desemparament i inadaptació social, així com programes específics per a determinades circumstàncies familiars i aquells que afavorisquen i milloren el desenrotllament de les adopcions.
  
En virtut d'això i en ús de les facultats que em conferix l'article 47.11 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana i el Decret 120/2003, d'11 de juliol de 2003, del Consell de la Generalitat, pel qual s'aprova el Reglament Orgànic i Funcional de la Conselleria de Benestar Social.
  
ORDENE
  
Títol I
  
Ajudes i Subvencions
  
Article 1. Objecte
  
És objecte d'esta orde regular i convocar ajudes per a l'any 2004, dirigides al sosteniment dels programes i dels servicis especialitzats d'intervenció i d'atenció a famílies, menors i adopció, que a continuació s'indiquen:
  
a) Servicis Especialitzats d'Atenció a la Família i Infància (SEAFI) gestionats per entitats locals (capítol I).
  
b) Programes i servicis d'orientació i de mediació familiar gestionats per entitats privades sense ànim de lucre (capítol II).
  
c) Programes i servicis d'atenció especialitzada d'intervenció amb famílies en conflicte i amb menors en situació de desprotecció, gestionats per entitats privades sense ànim de lucre (capítol III).
  
d) Programes de foment del recurs de famílies educadores, gestionats per entitats privades sense ànim de lucre (capítol IV).
  
e) Programes i servicis per a la promoció de l'adopció gestionats per entitats de mediació d'adopció internacional (capítol V).
  
f) Programes d'atenció a menors i jóvens amb mesures judicials en medi obert gestionats per entitats locals i entitats privades sense ànim de lucre (capítol VI).
  
Article 2. Tipologia de les ajudes
  
Estes ajudes seran de dos tipus:
  
a) Ajudes per al pagament dels salaris i de la seguretat social dels professionals que depenent directament de l'entitat sol·licitant, intervenen en els distints programes i servicis previstos en l'àmbit de la present Orde.
  
b) Ajudes per a despeses de sosteniment que impliquen estos programes i servicis.
  
Article 3. Requisits generals de les entitats sol·licitants
  
Per a percebre estes ajudes les entitats i les cooperatives sol·licitants hauran d'estar inscrites en el Registro General dels Titulars d'Activitats, de Servicis i Centres d'Acció Social de la Comunitat Valenciana, o bé sol·licitar-ho abans que s'efectue la resolució respecte a la sol·licitud de l'ajuda i la dita inscripció es produïsca prèviament a la concessió d'esta. No obstant això, en este últim cas, la Direcció Territorial de Benestar Social informarà, en la plantilla tècnica d'estudi, si els fins d'actuació de l'entitat sol·licitant s'adeqüen a l'àmbit de la subvenció sol·licitada. La falta d'adequació suposarà la denegació de l'ajuda sol·licitada. Les entitats locals s'entenen registrades d'ofici.
  
Article 4. Prioritats
  
1. Tindran prioritat per a la concessió de les ajudes respecte a altres programes els següents:
  
a) De manera general:
  
- Les mancomunitats, agrupacions de municipis o entitats locals amb major població.
  
- Les mancomunitats de servicis socials i les agrupacions de municipis, respecte als municipis que les integren, quan la naturalesa i les característiques del programa permeta que siga atés per estes i estes es comprometen a desenrotllar el mateix atenent als municipis que les formen.
  
- Els servicis i els programes finançats en l'exercici anterior a institucions privades i cooperatives sense ànim de lucre, sempre que es considere convenient la seua continuïtat.
  
- Aquelles mancomunitats, agrupacions de municipis i municipis que proposen una aportació econòmica pròpia superior al percentatge establit en esta orde.
  
- La col·laboració de l'entitat amb la Generalitat Valenciana en el camp de la promoció i de la inserció social, amb especial referència a l'acció social especialitzada orientada a la família, menor i adopció.
  
b) Per als servicis especialitzats d'atenció a la família i a la infància (SEAFI), desplegats en el capítol I d'esta orde:
  
- Els finançats com a tals en l'exercici 2003, sempre que s'haja desenvolupat el programa d'acord amb les condicions determinades en la resolució de concessió per al dit exercici i hagen justificat l'ajuda concedida.
  
- Les entitats que executen en els servicis especialitzats d'atenció a la família i a la infància (SEAFI), tots els programes específics determinats en l'article 6 d'esta orde i aquelles que proposen un increment del seu nombre respecte als executats en l'exercici de 2003.
  
c) Per als programes i servicis per a la promoció de l'adopció gestionats per entitats de mediació d'adopció internacional, desplegats en el capítol V d'esta orde.
  
- Els programes de formació per a les famílies sol·licitants d'adopció i els de seguiment de les adopcions constituïdes.
  
2. No obstant això, no tindran caràcter prioritari els programes quan la seua realització ja estiga prou coberta per altres entitats, a un nivell local, provincial o comunitari.
  
Article 5. Exclusions
  
Queden expressament exclosos de les ajudes previstes en esta orde els conceptes següents:
  
a) Els programes que no responguen específicament a les característiques expressades en esta orde.
  
b) Els programes que, per la seua naturalesa, siguen propis d'altres organismes, sense perjuí de la necessària col·laboració per al cas de matèries concurrents.
  
c) Els programes per als quals existisca una altra orde d'ajudes específica destinada a estos, o bé que ja siguen subvencionats, en tot o en part i per al mateix objecte, per la Conselleria de Benestar Social.
  
d) Els corresponents a altres exercicis econòmics.
  
e) Les quotes abonades a associacions o federacions.
  
Capítol I
  
Servicis Especialitzats d'atenció a la família i infància
  
gestionats per entitats locals
  
Article 6. Objecte
  
L'objecte d'estos servicis és la intervenció especialitzada de caràcter integral en nuclis familiars, existisquen o no menors en situació de risc o desemparament, que es troben en situació de vulnerabilitat o conflicte.
  
Els projectes hauran de considerar l'atenció a la família d'una manera integral, sent la labor de l'equip professional que preste el servici distinta però complementària i coordinada amb l'equip municipal de servicis socials generals, per mitjà del desenrotllament dels següents programes específics:
  
Intervenció familiar en famílies en situació de risc.
  
Orientació i mediació familiar.
  
Suport a famílies monoparentales.
  
Suport a famílies al si del qual es produïsca violència.
  
Intervenció amb famílies amb menors en situació de risc i amb menors en situació de guarda i/o tutela administrativa.
  
Suport i seguiment de famílies adoptives o amb menors en acolliment preadoptiu.
  
En el desenrotllament de qualsevol d'estos programes específics, es prioritzarà l'actuació amb famílies amb menors en situació administrativa de guarda i/o tutela, que es troben acollits en família o en centre residencial, a fi d'afavorir el retorn al seu nucli familiar d'origen.
  
La composició de l'equip estarà formada per tècnics superiors, que hauran de ser psicòlegs, pedagogs o psicopedagogs, i/o per tècnics mitjans, que hauran de ser diplomats universitaris en treball social o assistents socials, o educadors socials.
  
El personal màxim que s'ha devsubvencionar en estos servicis serà el següent:
  
Menys de 4.501 habitants: 0,5 de tècnic, independentment de la seua titulació.
  
Des de 4.501 a 15.000: fins a 1 tècnic, independentment de la seua titulació.
  
Des de 15.001 a 30.000: fins a 1 tècnic superior i 0,5 de tècnic mitjà.
  
Des de 30.001 a 70.000: fins a 1 tècnic superior i 1,5 tècnics mitjans.
  
Des de 70.001 a 140.000: fins a 1 tècnic superior i 2 tècnics mitjans.
  
Des de 140.001 a 300.000: fins a 2 tècnics superiors i 2 tècnics mitjans.
  
Més de 300.000: fins a 4 tècnics mitjans i 4 tècnics superiors.
  
Atenent a la seua situació específica, a estes xifres s'incrementarà 0,5 de tècnic mitjà en el cas de mancomunitats.
  
Este personal conformarà un equip específic distint de l'equip municipal de servicis socials d'atenció primària, que mantindrà les seues funcions en l'àrea d'intervenció de família i d'infància: tals com d'informació, d'assessorament tècnic, de primer diagnòstic i intervenció immediata conforme al que establix la Llei 5/1997, de 25 de juny, de la Generalitat Valenciana, per la qual es regula el Sistema de Servicis Socials en l'Àmbit de la Comunitat Valenciana.
  
Article 7. Sol·licitants
  
Podran sol·licitar les ajudes regulades en este capítol les mancomunitats, qualsevol que siga la seua població, les agrupacions de municipis, els municipis i les entitats de dret públic amb personalitat jurídica pròpia que en depenen, sempre que hagen sigut creades per a intervindre en el camp de l'acció social i no tinguen caràcter mercantil o industrial; que sol·liciten un projecte integral de servici especialitzat d'atenció a la família i infància (SEAFI), que implique el desenrotllament del menys quatre dels programes específics que recull l'article anterior. No obstant això, les entitats hauran de mantindre, almenys, els programes específics que van ser subvencionats durant l'exercici de 2003.
  
Capítol II
  
Programes i servicis d'orientació i mediació familiar
  
Article 8. Objecte
  
L'objecte d'estos servicis és la intervenció especialitzada en nuclis familiars que es troben o es preveja que puguen trobar-se en situació de conflicte familiar.
  
La intervenció en estos servicis inclourà l'atenció a les problemàtiques relacionades amb qualsevol tipus de conflictivitat familiar, que necessite orientació psicosocial per a la seua resolució: situacions familiars amb menors en situació de risc i/o desemparament; que impliquen un risc de ruptura de la família; necessitat d'orientació específica en determinades situacions familiars; o situacions en què la parella haja decidit separar-se, en este cas es possibilitarà recórrer a la mediació familiar.
  
L'orientació psicosocial es referirà tant a la crisi conjugal com als conflictes intergeneracionals, a fi de previndre situacions de risc que desemboquen en una deterioració de la convivència familiar.
  
La mediació s'entendrà com una via de resolució de conflictes, on les parts compten amb l'ajuda del mediador, com a persona imparcial que dissenya un procés perquè estes puguen dialogar i arribar a acords.
  
La intervenció en estos servicis s'instrumentarà a través de la creació de programes d'orientació i/o mediació familiar.
  
En el desenrotllament de qualsevol d'estes intervencions, es prioritzarà l'actuació amb famílies amb menors en situació administrativa de guarda i/o tutela, que es troben acollits en família o en centre residencial, a fi d'afavorir el retorn al seu nucli familiar d'origen.
  
Article 9. Sol·licitants
  
Podran sol·licitar les ajudes regulades en este capítol, les institucions privades i les cooperatives sense ànim de lucre, inscrites en el Registro General dels Titulars d'Activitats, de Servicis i Centres d'Acció Social de la Comunitat Valenciana.
  
Capítol III
  
Programes i servicis d'atenció especialitzada
  
d'intervenció amb famílies en conflicte i amb menors
  
en situació de desprotecció
  
Article 10. Objecte
  
L'objecte d'estos servicis i programes és atendre el desenrotllament d'actuacions d'atenció social especialitzada a la família en situació d'estrés, necessitat de suport temporal, i de formació, tinguen o no menors al seu càrrec, així com actuacions especialitzades en l'àrea de protecció de menors.
  
Article 11. Sol·licitants
  
Podran sol·licitar les ajudes regulades en este capítol, les institucions privades i cooperatives sense ànim de lucre inscrites en el Registre General dels Titulars d'Activitats, de Servicis i Centres d'Acció Social de la Comunitat Valenciana.
  
Capítol IV
  
Programes de foment del recurs de Famílies Educadores
  
Article 12. Objecte
  
L'objecte dels Programes de foment del recurs de Famílies Educadores és la sensibilització i difusió del recurs per a la captació de famílies educadores, així com el suport posterior a estes per mitjà d'accions d'impuls de l'associacionisme, l'autoajuda, l'assessorament i la defensa dels seus interessos.
  
Article 13. Sol·licitants
  
Podran sol·licitar les ajudes regulades en este capítol, les institucions privades i les cooperatives sense ànim de lucre inscrites en el Registre General dels Titulars d'Activitats, de Servicis i Centres d'Acció Social de la Comunitat Valenciana.
  
Capítol V
  
Programes i servicis per a la promoció de l'adopció
  
Article 14. Objecte
  
1. L'objecte d'estes ajudes és la promoció dels programes desenrotllats per les entitats de mediació d'adopció internacional, a fi d'abaratir els costos de tramitació suportats per les famílies sol·licitants d'adopció internacional de la Comunitat Valenciana.
  
2. Excepcionalment, a fi de facilitar l'existència d'un nombre d'entitats adequat per a assegurar la tramitació dels expedients d'adopció internacional, i afavorir la possibilitat d'elecció d'entitat de mediació per part dels sol·licitants d'adopció, la Direcció General de la Família, Menor i Adopcions podrà autoritzar, quan la situació de l'entitat així ho requerisca, que tot o part de l'import de l'ajuda concedida es destine a sufragar aquelles despeses necessàries per a la seua permanència en esta Comunitat Autònoma.
  
Article 15. Sol·licitants
  
Podran sol·licitar les ajudes regulades en este capítol, les entitats de mediació d'adopció internacional que estiguen degudament acreditades a la Comunitat Valenciana, conforme a la normativa autonòmica, estatal i internacional vigent.
  
Capítol VI
  
Programes d'atenció a menors i jóvens
  
amb mesures judicials en medi obert
  
Article 16. Objecte
  
L'objecte de la convocatòria d'este capítol és el desenrotllament i l'execució dels programes d'intervenció i reinserció social amb menors i jóvens subjectes a mesura judicial de medi obert, en aplicació de la Llei Orgànica 5/2000, de 12 de gener, reguladora de la responsabilitat penal dels menors.
  
Article 17. Sol·licitants
  
Podran sol·licitar les ajudes regulades en este capítol els municipis, les entitats de dret públic amb personalitat jurídica pròpia que en depenen, sempre que hagen sigut creades per a intervindre en el camp de l'acció social i no tinguen caràcter mercantil o industrial, les mancomunitats, i les institucions privades i cooperatives sense ànim de lucre inscrites en el Registre General dels Titulars d'Activitats, de Servicis i Centres d'Acció Social de la Comunitat Valenciana.
  
Capítol VII
  
Import d'estes ajudes
  
Article 18. Criteris generals en la determinació de la quantia
  
La determinació de la quantia que s'assignarà a cada servici o programa previst en la present orde, tindrà en compte els factors següents:
  
1. Referit a despeses de personal:
  
a) La retribució salarial del personal que ha de desenrotllar el servici o el programa, i que estiga en situació regular de contractació, inclosos els despeses de seguretat social, en els seus diferents règims i qualsevol altre concepte que s'incloga en la nòmina per l'entitat. A l'efecte s'establix en annex I, els imports salarials màxims que poden subvencionar-se.
  
En cap cas correspondrà la subvenció per un import major que aquell que l'entitat paga al treballador.
  
La subvenció que s'atorgue per este concepte, no dependrà de la titulació de qui ocupa el lloc, sinó de la que fóra necessària per a ocupar este.
  
b) El plus de coordinació, entenent per tal el que pot aplicar-se per als treballadors responsables dels programes, independentment de la seua titulació. El dit plus només s'aplicarà quan la dificultat d'aplicació del programa així ho justifique.
  
2. Referit a despeses de sosteniment, s'observaran com a criteris per a identificar la despesa i la seua quantificació:
  
a) Podran subvencionar-se aquelles despeses que siguen necessàries per a la realització del programa respecte al qual se sol·licita la subvenció, com ara assegurances, tributs, despeses de local, telèfon, desplaçaments i altres, tot excloent-hi les despeses pròpies del personal. A este respecte es tindrà en compte que:
  
Respecte als tributs s'exclouran les sancions a què haja tingut lloc per incompliments fiscals i les quantitats corresponents a l'impost del valor afegit, cas d'estar exempt del pagament d'este.
  
Respecte a les despeses en concepte de desplaçaments de l'equip que desplegue el programa, només s'observaran per a aquelles entitats públiques i privades l'àmbit territorial d'actuació de les quals siga superior al municipal. No obstant això, si estos s'inclogueren en la nòmina, podran preveure's com a despeses de personal.
  
b) El personal voluntari que presta els seus servicis per a l'entitat, podrà ser rescabalat de la despesa efectuada. En este supòsit hauran de presentar-se per les entitats privades i les cooperatives, per a la justificació de les ajudes concedides, els rebuts acreditatius de la despesa, en els quals faran constar el nom i els cognoms del voluntari, DNI o NIF, la seua firma i nom del centre o entitat.
  
c) La prestació continuada de servicis per un professional, encara que esta no cobrisca tot el període subvencionat. En este cas, i a efectes de la seua justificació, les entitats privades i les cooperatives hauran d'aportar la factura del professional (direcció, categoria professional, etc.), la qual haurà de reunir els requisits que exigix la legislació vigent en la matèria.
  
d) Els servicis de contractació a empreses externes, distintes de l'entitat subvencionada (cuina, neteja, bugaderia i altres), així com els treballs realitzats per tercers, encara que es realitzen en el propi local de l'entitat objecte de la subvenció.
  
3. Imports màxims:
  
Només se subvencionaran les despeses realment previstes i adequades al programa. En la proposta tècnica que efectuarà la Direcció Territorial indicada en l'article 28 d'esta orde, podrà determinar-se, si és procedent, quines despeses de les quals se sol·licita subvenció no són adequades a esta finalitat.
  
En el cas que se sol·licite la subvenció de programes que incloguen despeses per conceptes que no es dediquen de manera exclusiva a l'activitat per a la qual se sol·licita l'ajuda, l'entitat indicarà en la sol·licitud quin percentatge dedica al programa per al qual sol·licita la subvenció. El dit percentatge podrà ser utilitzat en la justificació que s'efectuarà respecte a la subvenció concedida, si és procedent.
  
4. Agrupació de conceptes:
  
Si estiguera justificat per les característiques del programa i existix proposta en este sentit de la comissió de valoració, l'òrgan competent per a resoldre podrà concedir la subvenció tot unificant els conceptes de personal i sosteniment. No obstant això, la resolució indicarà respecte al personal subvencionat, el nombre mínim i tipologia que ha d'atendre el programa.
  
Article 19. Criteris específics per als Servicis Especialitzats d'Atenció a Família i Infància (SEAFI) gestionats per entitats locals i per als Programes d'Atenció a Menors i Jóvens amb Mesures Judicials en Medi Obert gestionats per entitats locals
  
a) Per als Servicis Especialitzats d'Atenció a Família i Infància (SEAFI), l'import subvencionat per la Conselleria de Benestar Social correspondrà a un 65% del cost total que ha de justificar, estant l'entitat obligada a atendre la resta fins a completar el 100%.
  
b) Per als Programes d'Atenció a Menors i Jóvens amb Mesures Judicials en Medi Obert respecte a la subvenció en concepte de sosteniment valdrà el que disposa l'apartat a) d'este article; mentre que en concepte de personal, podrà subvencionar-se fins al 100% del cost d'este.
  
La ràtio de personal per als programes d'atenció a menors i jóvens amb mesures judicials en medi obert, serà d'un titulat mitjà o un diplomat, per cada quinze menors que atenga l'equip que execute la mesura.
  
Article 20. Criteris específics per als Programes i Servicis per a la Promoció de l'Adopció.
  
Seran criteris prioritaris per a determinar l'import de l'ajuda:
  
a) Nombre d'expedients de la Comunitat Valenciana, que han sigut donats d'alta per l'entitat en l'exercici anterior.
  
b) Nombre d'informes de seguiment de les adopcions constituïdes, realitzats per l'entitat en l'exercici anterior.
  
c) L'avaluació favorable de les memòries econòmiques i d'activitats, realitzada per la Comissió de Valoració de les Ajudes.
  
Títol II
  
Procediment
  
Capítol I
  
Iniciació del procediment
  
Article 21. Iniciació
  
L'inici i tramitació del procediment s'ajustarà al que establix la present orde i, amb caràcter general, en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
Article 22. Sol·licitud
  
1. Les sol·licituds d'ajuda de la present convocatòria es presentaran en triple versió, segons models que figuren en annex II (SEAFI), annex III (programes desenvolupats per entitats privades), annex IV (programes desenvolupats per entitats mediadores en adopció internacional) i annex V (programes de mesures judicials), degudament formalitzada i subscrita per qui detente la representació legal de l'entitat titular del programa o servici objecte de l'ajuda.
  
Per als programes de menors que se sol·liciten en el model annex III, es presentarà una sol·licitud per programa.
  
Els dits models inclouen la ?Fitxa de manteniment de tercers?, que servirà per a acreditar la titularitat del compte a través de la qual el beneficiari desitja percebre l'ajuda.
  
2. Els models de sol·licitud es trobaran a disposició dels sol·licitants en les direccions territorials de la Conselleria de Benestar Social, en les Oficines PROP i en el web de la Generalitat Valenciana.
  
Article 23. Documentació
  
1. La documentació que cal presentar juntament amb la sol·licitud serà la següent:
  
a) Còpia del CIF de l'Entitat.
  
b) Memòria del programa desenvolupat en l'exercici anterior, o ofici tot indicant que no es va realitzar cap programa de la tipologia sol·licitada. No obstant això, si l'entitat ja va tindre subvencionat el programa sol·licitat en l'exercici de 2003, a l'empara de l'Orde de 17 de desembre de 2002 (DOGV núm. 4.408, de 30 de desembre de 2002), la memòria serà la prevista en esta orde, i el termini per a presentar-la finalitzarà el 31 de gener de 2004.
  
c) Per a les entitats de mediació d'adopció internacional, haurà d'adjuntar-se, a més, una relació descriptiva, si és procedent, dels expedients donats d'alta en l'exercici anterior, així com dels informes de seguiment realitzats en el mateix període.
  
d) Les condicions establides com a prioritat en l'article 4 d'esta orde, s'acreditaran de la manera següent:
  
- La població es reflectirà en la sol·licitud.
  
- El compromís de la Mancomunitat o agrupació de municipis referit a atendre el programa per als distints municipis que les formen, si és procedent, es reflectirà per mitjà d'ofici del president o representant legal d'estes.
  
- La major aportació econòmica dels municipis i de les mancomunitats, respecte al percentatge general establit en l'Orde d'ajudes, es reflectirà en la pròpia sol·licitud de l'ajuda, en l'apartat destinat a este fi.
  
- La problemàtica social per la qual se sol·licita l'ajuda haurà de reflectir-se en la memòria del programa respecte al qual es demana subvenció.
  
e) La sol·licitud de nous servicis especialitzats d'atenció a família i infància inclourà ofici de l'entitat, firmat per representant degudament autoritzat per a això, indicant el següent:
  
- Sí l'inici de funcionament d'estos està condicionat a la concessió de la subvenció, temps necessari per a la seua posada en funcionament després de rebre la notificació de la resolució estimatòria de l'ajuda.
  
- Sí l'entitat iniciara el funcionament independentment de l'ajuda, o ja estiguera en funcionament, data prevista d'inici d'este.
  
2. La documentació presentada serà original, o còpia legalitzada per notari, acarada o compulsada.
  
Article 24. Lloc de presentació
  
1. Les sol·licituds d'ajuda a l'empara de la present orde, es presentaran, junt amb la documentació requerida, en el Registre de la Direcció Territorial de la Conselleria de Benestar Social de la província on es desenvolupe el programa per al qual se sol·licita la subvenció; o bé on tinga la seua seu l'entitat, per a aquells programes l'àmbit d'actuació dels quals incloga més d'una província.
  
2. Tot això sense perjuí de poder presentar-la en els altres llocs previstos en l'article 38.4 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
Article 25. Terminis de presentació
  
El termini per a presentar estes ajudes serà d'un mes a comptar des de l'endemà de la seua publicació en el Diari Oficial de la Generalitat Valenciana. Quan l'últim dia del termini de presentació siga inhàbil, s'entendrà prorrogat al primer dia hàbil següent.
  
Article 26. Esmena de la sol·licitud
  
1. Una vegada rebudes les sol·licituds, i incoat l'expedient, les direccions territorials de Benestar Social les verificaran i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut de les quals s'ha de pronunciar la resolució.
  
2. Quan la sol·licitud no reunisca els requisits exigits o no s'acompanye la documentació que d'acord amb esta orde resulte exigible, es notificarà a l'entitat interessada la causa que impedix la continuació del procediment i se li requerirà perquè en el termini de 10 dies esmene la falta o acompanye els documents preceptius, amb indicació que si així no ho fera, se li tindrà per desistit de la seua petició, prèvia resolució d'arxiu, que haurà de ser dictada en els termes previstos en l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, tot això de conformitat amb el que preveu l'article 71 de la referida norma.
  
Esta resolució serà dictada per delegació, pel director o la directora territorial de la Conselleria de Benestar Social. En adoptar-se per delegació indicarà expressament esta circumstància i es considerarà dictada per l'òrgan delegant, tot esgotant la via administrativa.
  
Contra esta es podrà interposar directament recurs davant l'orde jurisdiccional contenciós administratiu en la forma, el termini i les condicions que determina la llei reguladora de la dita jurisdicció.
  
No obstant això, prèviament es podrà interposar, potestativament, i segons corresponga, recurs de reposició d'acord amb l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, o el requeriment previst en l'article 44 de la Llei 29/1998, de 13 de juliol, reguladora de la Jurisdicció Contenciosa Administrativa.
  
Capítol II
  
Ordenació i instrucció del procediment
  
Article 27. Ordenació i instrucció
  
Una vegada rebudes les sol·licituds, la Secció corresponent segons el tipus de programa sol·licitat, Secció de Família i Adopcions i Secció del Menor de les direccions territorials de Benestar Social, i aquella de les dos que determine el director o la directora territorial en els expedients de servicis especialitzats d'atenció a la família i infància, les verificaran i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut de les quals s'ha de pronunciar la sol·licitud.
  
Quan la subvenció sol·licitada corresponga a un àmbit superior a una província, la instrucció de l'expedient correspondrà a la Direcció Territorial on tinga ubicada la seua seu l'entitat.
  
En esta fase, a la vista de la documentació que hi ha en l'expedient i de les obligacions que s'adquirisquen per la concessió de l'ajuda, es podrà demanar els informes dels organismes i de les entitats que es consideren convenients i efectuar les comprovacions necessàries sobre l'exactitud de tot això.
  
Article 28. Estudi de l'expedient
  
Una vegada complet l'expedient, es procedirà per la Secció corresponent, atenent a la tipologia del programa, i conjuntament per ambdós seccions en els expedients de servicis especialitzats d'atenció a la família i infància, a elaborar les plantilles tècniques d'estudi que seran firmades pel director o la directora territorial, segons model que s'elabore per instrucció interna de la Direcció General de la Família, Menor i Adopcions, i que es remetran al costat de l'expedient a esta Direcció General.
  
Capítol III
  
Finalització del procediment
  
Article 29. Proposta
  
Una vegada rebut l'expedient en la Direcció General de la Família, Menor i Adopcions al costat de la plantilla tècnica, es valorarà per la Comissió de Valoració que es constituirà a l'efecte i que elevarà proposta de resolució a la directora general de la Família, Menor i Adopcions.
  
Article 30. Comissió de valoració
  
1. La Comissió de valoració estarà formada per la cap d'Àrea de la Direcció General de la Família, Menor i Adopcions, que actuarà com a presidenta, i els caps de servici de la Direcció General, un dels quals actuarà com a secretari.
  
2. La dita Comissió elaborarà les propostes de concessió o denegació de les ajudes que seran elevades a la directora general perquè resolga com considere convenient.
  
3. A la citada Comissió de valoració podran convocar-se els tècnics de les direccions territorials i/o de la Direcció General que es consideren procedents.
  
Article 31. Resolució
  
1. D'acord al que disposa la Resolució de 30 de gener de 2001, del conseller de Benestar Social, sobre delegació de l'exercici de competències en determinats òrgans de la Conselleria (DOGV núm. 3.936, de 9 de febrer de 2001), modificada per Resolucions de 16 de febrer de 2001 (DOGV núm. 3.944, de 21 de febrer de 2001) i de 14 de maig de 2002 (DOGV núm. 4.252, de 20 de maig de 2002), la resolució de les sol·licituds d'ajudes sol·licitades a l'empara del que preveu la present Orde, està delegada en la directora general de la Família, Menor i Adopcions.
  
2. El termini màxim per a tramitar, resoldre i notificar les sol·licituds sobre les ajudes recollides en esta orde serà de tres mesos comptats a partir de la data en què s'hagueren fet públics els crèdits per al finançament de les ajudes.
  
No obstant això, si es desestimaren totalment o parcialment sol·licituds per falta de consignació pressupostària, i amb posterioritat a la finalització del termini de resolució s'incrementaren els crèdits destinats a finançar estes ajudes, estes sol·licituds exclusivament podran valorar-se, resoldre's i notificar-se en el termini de dos mesos comptats a partir de la data de publicació en el Diari Oficial de la Generalitat Valenciana, de la Resolució de la consellera de Benestar Social que done publicitat a este increment.
  
3. En aquells supòsits en què no es produïsca resolució expressa en el termini assenyalat s'entendrà que les sol·licituds han sigut desestimades, a l'efecte previst per l'article 44.1 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/1999, de 13 de gener.
  
4. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost de l'activitat que han de desenrotllar les entitats beneficiàries.
  
5. Podrà ser motiu de denegació de les ajudes previstes en la present orde:
  
- No reintegrar les quantitats indegudament percebudes corresponents a exercicis anteriors.
  
- Quan els programes estiguen cofinançats amb fons finalistes: no omplir ni remetre a la Direcció General de la Família, Menor i Adopcions, quan així siga sol·licitat, els models que el Ministeri de Treball i Assumptes Socials exigix com a requisit per a la tramitació o justificació del conveni a què haja tingut lloc. Els dits models podran ser sol·licitats abans de la resolució de l'ajuda.
  
- Perquè corresponga la denegació serà necessari que, prèviament, la dita circumstància haja sigut constatada i declarada per l'administració per mitjà de resolució expressa motivada, dictada en un procediment amb audiència i notificació a l'interessat.
  
Article 32. Recursos
  
Les resolucions dictades per la directora general de la Família, Menor i Adopcions, a l'adoptar-se per delegació, indicaran expressament esta circumstància i es consideraran dictades per l'òrgan delegant, tot esgotant la via administrativa.
  
Contra estes es podrà interposar directament recurs davant de l'orde jurisdiccional contenciós administratiu en la forma, el termini i les condicions que determina la llei reguladora de la dita jurisdicció.
  
No obstant això prèviament es podrà interposar, potestativament, i segons corresponga, recurs de reposició conforme a l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, o el requeriment previst en l'article 44 de la Llei 29/1998, de 13 de juliol, reguladora de la Jurisdicció Contenciosa Administrativa.
  
Títol III
  
Del pagament i de la justificació de les subvencions
  
Article 33. Obligacions
  
1. Les entitats subvencionades hauran de complir les obligacions següents:
  
a) Obligacions generals:
  
a.1) Comunicar fefaentment, a l'òrgan que concedix la subvenció, la concessió de tota ajuda, amb la mateixa finalitat, per part d'altres organismes públics o privats. L'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
a.2) Col·laborar amb la Generalitat Valenciana, en l'àmbit del servici o programa subvencionat, en polítiques integrals, amb la finalitat d'afavorir la coordinació i la integració d'estos en el camp de la Família, Menor o Adopció.
  
a.3) No alterar la finalitat de les subvencions i complir les obligacions que establix la legislació vigent per als perceptors de fons públics.
  
a.4) La submissió a les actuacions de control financer que correspon a la Intervenció General en relació amb la subvenció i ajudes concedides.
  
a.5) Facilitar la inspecció, el control i el seguiment de la Conselleria de Benestar Social i en particular de la Direcció General de la Família, Menor i Adopcions o de les seues unitats administratives dependents, a fi de conéixer qualsevol aspecte de l'activitat objecte de la subvenció, especialment, i a requeriment d'estos, tota la informació econòmica, fiscal, laboral, tècnica i de qualsevol tipus, que els siga sol·licitada i tinga com a objecte justificar el compliment dels requisits i les condicions necessaris per a la concessió de la subvenció, la realització de les activitats o adopció del comportament que justifica el lliurament d'esta o bé la correcta aplicació de la suma lliurada a la finalitat prevista, sense perjuí de la confidencialitat exigible.
  
a.6.) No minorar ni anul·lar la consignació que hagueren previst inicialment en el seu pressupost, per a este fi.
  
a.7) Atendre els pagaments de les obligacions que es contrauen.
  
a.8) Formalitzar adequadament els documents de seguiment tècnic i financer previstos en esta orde, o en la resolució que done publicitat a la forma de pagament, justificació i disponibilitats pressupostàries per a la subvenció de les distintes ajudes previstes en esta orde.
  
a.9) Justificar les ajudes concedides en el termini màxim establit en la present Orde o les normes que s'apliquen.
  
a.10) Presentar en la Direcció Territorial de Benestar Social corresponent, abans del 31 de gener de 2005, una memòria de desenrotllament dels programes subvencionats.
  
a.11) No transferir l'import ni usar la subvenció concedida en activitats que tinguen lloc en altres autonomies, ni sufragar despeses de personal ni de sosteniment dels representants en un altre o altres països estrangers.
  
b) Obligacions específiques:
  
b.1) En el supòsit de programes que estiguen cofinançats amb fons finalistes, emplenar, quan així siga sol·licitat, els models que el Ministeri de Treball i Assumptes Socials exigix com a requisit per a la tramitació o justificació del conveni a què haja tingut lloc.
  
b.2.) Les entitats de mediació d'adopció internacional hauran de complir les següents:
  
1. Amb la finalitat que la subvenció concedida es destine, en la quantia adequada, a disminuir els costos de tramitació que han de sufragar les famílies sol·licitants d'adopció, no ampliar els servicis ja existents ni contractar personal addicional al que ja té l'entitat a càrrec de la subvenció concedida, si no és per raons justificades i amb la prèvia autorització escrita de la Conselleria de Benestar Social, a través de la Direcció General de la Família, Menor i Adopcions.
  
2. Acreditar fefaentment que l'import íntegre de la subvenció concedida ha sigut destinat a abaratir els costos de tramitació suportats per les famílies sol·licitants d'adopció de la Comunitat Valenciana per mitjà de la presentació en la Direcció General de la Família, Menor i Adopcions, junt amb la memòria a què fa referència l'apartat j) d'este article, d'un llistat dels expedients d'adopció a què s'haja aplicat l'ajuda rebuda, amb indicació de la quantitat que a cadascú li haguera correspost, excepte en el supòsit excepcional previst en el punt 2 de l'article 14 d'esta orde.
  
3. Informar les famílies sol·licitants d'adopció que el cost de tramitació del seu expedient ha sigut rebaixat a causa de l'ajuda rebuda de la Conselleria de Benestar Social.
  
b.3) Els servicis especialitzats d'atenció a la família i infància (SEAFI), hauran de seguir, respecte al seu funcionament, la instrucció 7/2003, de 12 de maig de 2003, emesa per la Direcció General de la Família, Menor i Adopcions, o aquelles que pogueren dictar-se en substitució d'esta. En especial, remetre trimestralment l'estadística de casos atesos, segons model establit en l'annex VIII d'esta orde d'ajudes i en la pròpia instrucció. La dita instrucció i el modelaje en ella indicat estan a disposició de les entitats sol·licitants d'ajudes en l'esmentada Direcció General, i en la WEB de la Generalitat Valenciana.
  
2. L'incompliment d'alguna d'estes obligacions podrà donar lloc al desistiment sense efecte o minoració de la resolució de concessió de l'ajuda i, si és procedent, a l'exigència de l'interés de demora des del moment del pagament de la subvenció.
  
Article 34. Sistema de pagaments de les ajudes i subvencions
  
1. Per al règim de lliuraments de transferències corrents per al pagament de les ajudes i subvencions previstes en esta orde, llevat que la legislació de la Generalitat Valenciana permeta un règim excepcional de lliuraments, s'aplicarà el règim general previst en l'article 47 bis del Text Refós de la Llei d'Hisenda Pública, pels percentatges màxims disposats en esta.
  
2. No obstant l'anterior, la Resolució per la qual es publiquen les quanties màximes de les ajudes regulades en la present Orde, especificarà el règim definitiu de lliurament, el qual serà recollit en les resolucions de concessió d'ajudes.
  
Article 35. Garanties
  
1. Excepte en els supòsits exceptuats en l'article 47 bis del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana, o en altres normes d'aplicació, per a la realització de bestretes de pagament serà necessari que el beneficiari de la subvenció present prèviament garanties.
  
A estos efectes, s'entendrà per bestretes de pagament, les quantitats que siguen lliurades a favor del beneficiari amb anterioritat que este justifique la despesa corresponent.
  
2. En el cas que siga necessària la presentació de garanties, el beneficiari de la subvenció estarà obligat a presentar-les per mitjà de l'aportació d'un aval bancari solidari amb renúncia expressa al benefici d'excussió, garantia real immobiliària o pòlissa d'assegurament subscrita amb qualsevol entitat oficialment reconeguda, per l'import de la quantitat anticipada. En el cas de bestretes, l'aval es formalitzarà amb antelació a la primera bestreta i per l'import que corresponga, i no serà necessària cap garantia ulterior. La presentació de les garanties descrites serà condició indispensable per a poder efectuar el pagament anticipat.
  
Per a la constitució i la tramitació de garanties, valdrà el que disposa el Reial Decret Legislatiu 2/2000, de 16 de juny, pel qual s'aprova el text refós de la Llei de Contractes de les Administracions Públiques, el Reial Decret 1098/2001, de 12 d'octubre, pel qual s'aprova el règim general de la Llei de Contractes de les Administracions Públiques, i l'Orde de 14 de febrer de 1986, de la Conselleria d'Economia i Hisenda, per la qual es regula el procediment de constitució i devolució de fiances.
  
Qualsevol que siga la forma elegida per a formalitzar la garantia, esta haurà de depositar-se en els servicis territorials de la Conselleria d'Economia, Hisenda i Ocupació de la província corresponent, els quals lliuraran al beneficiari la carta de pagament acreditativa del depòsit, que haurà de ser presentada per este en la Direcció Territorial de Benestar Social on es realitze el programa, o en la Direcció General de la Família, Menor i Adopcions, en el cas de programes l'àmbit d'actuació dels quals siga major d'una província, com a requisit previ i inexcusable per al pagament.
  
Article 36. Sistema de justificació de les ajudes i subvencions
  
1. La justificació de la despesa de les ajudes i subvencions que es concedisquen a l'empara de la present Orde, haurà de referir-se, com a mínim, al cost total estimat de l'ajuda de l'exercici de 2004, que es determinarà en la resolució de concessió.
  
La dita justificació es correspondrà sempre amb el contingut del servici o programa subvencionat, no sent admissibles despeses d'actuacions que no estiguen específicament previstes en la descripció d'aquells. La justificació per un import menor a este cost farà que es minore proporcionalment l'ajuda concedida.
  
La forma de justificació serà la següent:
  
a) En el cas d'ajudes concedides a entitats locals i entitats de dret públic dependents d'estes, la dita justificació es realitzarà per mitjà de la presentació davant de la Direcció Territorial corresponent, d'un certificat d'obligació contreta o reconeguda, o de pagament ordenat, segons model annex VI, recollit en esta orde.
  
Si la resolució de concessió agrupa els conceptes de personal i sosteniment de la manera indicada en l'article 18.4 d'esta orde d'Ajudes, haurà d'indicar-se també en este certificat el nombre i la tipologia del personal que ha executat el programa.
  
b) En el cas d'ajudes concedides a entitats privades i cooperatives, la justificació de la despesa consistirà en la presentació davant la Direcció Territorial corresponent, o davant la Direcció General de la Família, Menor i Adopcions quan es tracte dels programes i servicis l'àmbit d'actuació dels quals siga major d'una província, de la següent documentació acreditativa de la despesa efectuada:
  
b.1. Relació i documents acreditatius de la despesa corresponent a la nòmina dels treballadors i pagament a la Seguretat Social, així com qualsevol altre que en esta orde estiguera previst dins del concepte de personal.
  
b.2. Documents i factures de la quantia de la despesa efectuada en sosteniment, adjuntant a més relació d'estes segons model annex VII, regulat en esta orde.
  
2. Les factures acreditatives de la despesa realitzada hauran de reunir els requisits recollits en el Reial Decret 2402/1985, de 18 de desembre, pel qual es regula el deure d'expedició i l'entrega de factures per empresaris i professionals.
  
3. En les justificacions parcials presentades respecte a l'ajuda concedida es podran unir, tot acumulant-se, les quanties corresponents a personal i sosteniment, ajustant-se en l'última justificació que es presente la quantia concedida per conceptes i a justificar total, segons el que disposa la resolució de concessió.
  
4. La Direcció General de la Família, Menor i Adopcions i la Direcció Territorial de Benestar Social corresponent, podran requerir els beneficiaris de la subvenció, tots aquells documents, factures, manaments de pagament, etc., que siguen necessaris per a justificar la quantia de la despesa efectuada de l'ajuda concedida.
  
5. Els terminis i el sistema de justificació estaran d'acord amb la forma de pagament que s'establisca per als diferents tipus de subvencions. No obstant això, la subvenció concedida que incloga el període comprés entre l'1 de gener i el 30 de setembre haurà d'haver-se justificat, com a màxim a 31 d'octubre de 2004, i no es podran presentar justificacions de despesa efectuada en l'exercici de l'any 2004, amb posterioritat al 31 de gener de l'any 2005.
  
6. En el cas que la resolució de concessió unifique els conceptes de personal i de sosteniment, es podrà justificar la quantia concedida en qualsevol dels conceptes fins a l'import total màxim que s'ha de justificar.
  
7. Excepcionalment, la Direcció General de la Família, Menor i Adopcions, podrà admetre la documentació presentada fora del termini establit en la present convocatòria, acreditativa de la correcta realització de l'activitat objecte de la subvenció, sempre que el retard obeïra a causes degudament justificades en l'expedient i no imputables al beneficiari de la subvenció.
  
Article 37. Desistiment sense efectes i minoració de les ajudes econòmiques
  
1. Podran dictar-se resolucions de desistiment sense efectes o minoració, de les ajudes concedides i, si és procedent, reintegrament de les quantitats indegudament percebudes, en els supòsits següents:
  
a) De conformitat amb el que disposa l'article 47.8, Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana, tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions i ajudes atorgades per altres administracions públiques o d'altres ens públics o privats, podrà donar lloc a la modificació de la resolució de concessió. En el cas que la quantitat total percebuda per l'Entitat siga superior al cost de l'activitat subvencionada, podrà sol·licitar-se el reintegrament de la quantia abonada que supere el dit cost.
  
b) Es podrà dictar una resolució de desistiment sense efecte o minoració i, en tot cas, de reintegrament de les quantitats rebudes en els supòsits de l'article 47 del Text Refós de la Llei d'Hisenda Pública de la Generalitat Valenciana citat.
  
c) De la mateixa manera, podrà dictar-se una resolució de minoració o de desistiment sense efecte de l'ajuda a una entitat quan no s'òmpliguen els models i/o la remissió de dades que sol·licita el Ministeri de Treball i Assumptes Socials, quan es tracte de programes cofinançats amb fons finalistes, done lloc a la impossibilitat de tramitar o justificar el conveni corresponent entre la Generalitat Valenciana i el citat Ministeri. La dita resolució podrà efectuar-se encara que s'haja justificat la despesa objecte de l'ajuda i efectuat el programa subvencionat.
  
2. Les quantitats que s'hauran de reintegrar tindran la consideració d'ingrés de dret públic als efectes del procediment aplicable a la seua cobrança.
  
3. En els casos de nul·litat, anul·labilitat i rectificació d'errors dels actes administratius que van servir de base a la concessió d'estes ajudes s'estarà al que disposa el capítol I, del títol VII, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
4. Per al desistiment sense efectes o minoració de les ajudes econòmiques es garantirà, en tot cas, per la Direcció Territorial de Benestar Social, el dret de l'interessat al tràmit d'audiència.
  
5. El termini per a resoldre i notificar serà de sis mesos comptats a partir de la data en què s'inicie l'expedient.
  
DISPOSICIONS ADDICIONALS
  
Primera
  
L'eficàcia de la present convocatòria queda condicionada a l'existència, en els pressupostos de l'exercici econòmic de l'any 2004, de crèdit adequat i suficient per a atendre les ajudes previstes en esta. A tal fi, la Conselleria de Benestar Social, una vegada aprovada i publicada la Llei de Pressupostos de la Generalitat per a l'any 2004, publicarà per mitjà de Resolució, les modificacions, si és procedent, respecte a la manera de pagament i de justificació, així com les dotacions pressupostàries màximes per a les ajudes convocades i les línies de subvenció destinades a finançar-les. No obstant això, no es dictarà cap Resolució sobre les sol·licituds d'ajuda a l'empara d'esta, mentre no hi haja crèdit adequat i suficient en l'exercici de l'any 2004.
  
Els dits crèdits tenen caràcter limitador i no podran concedir-se subvencions una vegada que estos s'hagen esgotat, publicant-se esta circumstància en el Diari Oficial de la Generalitat Valenciana.
  
Els aspectes regulats en la present Orde s'aplicaran sense perjuí de totes les normes que regisquen el règim jurídic pressupostari de l'administració de la Generalitat Valenciana. Si la corresponent Llei de Pressupostos o la normativa aplicable establiren condicions distintes s'aplicaran les que corresponguen.
  
Segona
  
Les ajudes podran articular-se com a convenis de col·laboració dins dels límits que establisca la legislació que els regula. Els dits convenis, independentment de la data de la seua subscripció, podran tindre efecte per a tot l'exercici 2004, igual que la resta de les subvencions concedides basant-se en esta orde.
  
Tercera
  
Excepcionalment, per raons de necessitat o d'interés públic, la Comissió de valoració podrà realitzar propostes que excedisquen dels criteris establits, quan concórreguen circumstàncies extraordinàries, degudament acreditades en l'expedient.
  
Quarta
  
La Conselleria de Benestar Social no assumirà obligacions que es deriven de la relació laboral del personal dels programes o servicis subvencionats, sinó que seran els titulars d'estos qui respondran amb caràcter exclusiu.
  
Quinta
  
La concessió d'una subvenció a l'empara d'esta orde, no comportarà cap obligació per part d'esta Conselleria, per a pròxims exercicis.
  
Sexta
  
En el cas que es procedisca a l'obertura d'un expedient contradictori per a la desacreditació d'una entitat de mediació d'adopció internacional i fins que este es resolga, es podran suspendre els lliuraments de pagament de la subvenció que es trobaren pendents. Si finalment l'entitat fóra desacreditada es podrà deixar sense efecte, totalment o parcialment, la subvenció, així com exigir el reintegrament de les quantitats indegudament percebudes, a partir d'aquella data.
  
El que disposa esta disposició addicional no s'aplicarà quan la desacreditació per a un determinat estat estranger es dega a causes objectives no imputables a l'entitat i esta continuara acreditada per a prestar els seus servicis en un altre o altres estats.
  
Sèptima
  
Amb la finalitat de coordinar les actuacions dels servicis especialitzats d'atenció a la família i infància (SEAFI), s'adjunten com annexos IX i X dos models que permeten reflectir les distintes intervencions familiars efectuades pels professionals del servici.
  
Octava
  
A esta orde s'acompanyen els següents annexos:
  
Annex I: taules salarials de personal.
  
Annex II: model de sol·licitud d'ajuda per a servicis especialitzats d'atenció a la família i infància gestionats per entitats locals.
  
Annex III: model de sol·licitud d'ajuda de programes especialitzats de família i infància gestionats per entitats privades.
  
Annex IV: model de sol·licitud d'ajuda de programes i servicis per a la promoció de l'adopció.
  
Annex V: model de sol·licitud d'ajuda de programes i servicis d'atenció a menors i jóvens amb mesures judicials en medi obert gestionats per entitats locals i entitats privades sense ànim de lucre.
  
Annex VI: model certificat de justificació d'obligació contreta, o reconeguda, o de pagament ordenat d'entitats locals.
  
Annex VII: model de justificació d'entitats privades.
  
Annex VIII: Full trimestral de resum estadístic de casos atesos.
  
Annex IX: Registre d'atenció i intervenció familiar.
  
Annex X: Fitxa de següents intervencions.
  
DISPOSICIONS FINALS
  
Primera
  
Quan, per part de les entitats sol·licitants, es faça publicitat a través de qualsevol mitjà de comunicació dels programes subvencionats, totalment o parcialment, per mitjà de les ajudes a què es referix esta orde, serà obligatori fer constar explícitament que es tracta d'un programa «Subvencionat per la Generalitat Valenciana - Conselleria de Benestar Social». De la mateixa manera, s'informarà esta circumstància als usuaris dels programes.
  
Segona
  
S'autoritza la Subsecretaria i a la Direcció General de la Família, Menor i Adopcions a elaborar les instruccions de desenrotllament d'esta orde.
  
Tercera
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
Quarta
  
Contra les bases de la present convocatòria, es podrà interposar de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, potestativament recurs de reposició davant el mateix òrgan que hi ha dictat, en el termini d'un mes a comptar des de l'endemà de la publicació, o el requeriment previst en l'article 44 de la Llei 29/1998, de 13 de juliol, reguladora de la Jurisdicció Contenciós Administratiu, o bé pot interposar-se directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació, de conformitat amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puguen interposar qualsevol altre que consideren convenient.
  
València, 20 de novembre de 2003
  
La consellera de Benestar Social,
  
ALICIA DE MIGUEL GARCÍA
  
ANNEX I
  
Mòduls per a despeses de personal
  
Categoria professional Import màxim anual
  
1. Llicenciat, Enginyer o Arquitecte Fins a 30.766'68
  
2. Diplomat, Enginyer Tècnic o
  
Arquitecte Tècnic, Fins a 24.479'70
  
3. Llocs de treball per als quals es
  
requerisca Batxillerat Unificat i Polivalent
  
o equivalent, Formació Professional de
  
Segon Grau o Cicle Formatiu de Grau Superior
  
o equivalent de branques o famílies professionals
  
no específiques per al lloc. Fins a 18.529'00
  
4. Llocs de treball per als quals es requerisca
  
Graduat Escolar o equivalent, Formació
  
Professional de Primer Grau, Cicle Formatiu
  
de Grau Mitjà o equivalent de branques o
  
famílies professionals no específiques
  
per al lloc. Fins a 13.376'72
  
5. Llocs de treball per als quals es
  
requerisca algun dels següents certificats:
  
d'escolaritat, dels Programes de Garantia
  
Social, dels Tallers d'Inserció Soci Laboral,
  
dels Programes d'Inserció Soci laboral
  
del Pla de Mesures d'Inserció Social,
  
o equivalents. Fins a 13.376'72
  
6. Plus de Coordinació Fins a 6.040'08
  
Les distintes categories professionals s'assimilen a les existents en l'administració de la Generalitat Valenciana de la manera següent: categoria 1: grup A; categoria 2: grup B; categoria 3: grup C; categoria 4: grup D; categoria 5: grup E.
  
Segons la titulació que posseïsquen els educadors podran estar inclosos en la categoria 2 o en la 3.